Ludovicus, Dei gracia Francorum rex. Notum facimus universis, tam presentibus quam futuris, quod nos litteras inclite recordacionis regis Ludovici, predecessoris nostri, vidimus in hec verba: In nomine sancte et individue Trinitatis, amen. Ego Ludovicus, Dei gracia Francorum rex: expedit regie discretioni in administratione regni uti temperamento ut ecclesie neque suo jure priventur, neque laici, ad nostrum spectantes regimen, nos alicujus arguere possint importunitatis. Siquidem ecclesia Sancti-Mariani Altissiodori, ubi est canonia ordinis Premonstratensis, terram habebat in ripa Icaune, secus Ecclesiolas que Campinole dicuntur, et nos terram illam et prata accipientes usque ad plantam donavimus ad herbergiendum, per assensum abbatis Milonis et communis capituli. Notum autem facimus universis presentibus pariter et futuris quod, pro terra illa, scilicet Campinolis, ecclesie Sancti-Mariani et fratribus, in molendinis nostris, Senonis, donavimus duos modios frumenti habendos annuatim infra octabas Sancti-Andree; tali quidem tenore quod, si terra illa reverteretur in vastitatem, aliqua occasione, canonici nobis guerpirent molendinis nostris assignatam annonam, et eandem terram cum pratis rehaberent canonici. Set et si molendina quoquomodo dirui contigerit, predictum frumentum Senonis in granaria nostra canonici recipient. Quod sane excambium ratum esse volentes, conscribi fecimus et nostri sigilli auctoritate corroboravimus, subter inscripto nostri nominis karactere. Actum publice, Senonis, anno incarnati Verbi Mº Cº LXIIIº; astantibus in palacio nostro quorum apposita sunt nomina et signa: S. comitis Theobaldi, dapiferi nostri; S. Guidonis, buticularii; S. Mathei, camerarii; constabulario nullo. Data per manum Hugonis cancellarii et episcopi (monogramme) Suessionis. Cum autem abbas et conventus ecclesie Sancti-Mariani Autissiodorensis supra-nominate, Premonstratensis ordinis, vendiderint et concesserint imperpetuum, abbati et conventui Sancti-Pauli Senonensi, ejusdem ordinis, duos modios frumenti supradictos, pro trecentis libris Turonensibus quas ab eisdem abbate et conventu Sancti-Pauli se recepisse dicebant in pecunia numerata, prout in eorum litteris super dicta venditione confectis vidimus contineri, nos venditionem eandem, ad requisitionem sepedictorum abbatis et conventus Sancti-Mariani, quantum in nobis est, volumus, concedimus et auctoritate regia confirmamus, salvo jure in omnibus alieno. Quod ut ratum et stabile permaneat in futurum, presentes litteras sigilli nostri fecimus impressione muniri. Actum apud Villam-Novam-super-Yonam, anno Domini Mº CCº sexagesimo secundo, mense maio.